Goeie nuus vir eienaars in gemeenskaplike behuising | George Herald
Goeie nuus vir eienaars in gemeenskaplike behuising
Thursday, 20 November 2014, 08:04
EIENDOMSNUUS - Die onlangse aanstelling van 'n ombudsman vir gemeenskaplike behuisingskemas is goeie nuus vir die groeiende aantal huiseienaars in deeltitelskemas en ander gemeenskaplike behuisingskemas aangesien hulle binnekort toegang behoort te kry tot "gebruikersvriendelike" bemiddeling van dispute.
"Die nuwe ombudsman, mnr. Themba Mthethwa, is aangestel ingevolge die bepalings van die Wet op Bemiddeling vir Gemeenskaplike Behuisingskemas wat in 2011 uitgevaardig is," sê Andrew Schaefer, besturende direkteur van die vooraanstaande nasionale eiendombestuursmaatskappy Trafalgar.
Die hoofdoel van die Wet, verduidelik hy, was om 'n Bemiddelingsdiens vir Gemeenskaplike Behuisingskemas (BGB) in te stel, wat onder andere eienaars, huurders, trustees, direkteurs en besturende agente van alle deeltitelskemas, huiseienaarsvereni-gings, aftreeoorde en deelblokmaatskappye die geleentheid sal gee om dispute vinnig en koste-doeltreffend by te lê, eerder as om hulle na die howe te wend.
"En dit sal op sigself die heersende situasie beduidend verbeter - op die oomblik maak die Wet op Deeltitels wel vir arbitrasie van dispute in deeltitelskemas voorsiening, maar sluit ander soort behuisingskemas met gedeelde geriewe soos landgoedere of aftreeoorde uit."
Maar, sê Schaefer, dis nie die enigste rede waarom daar so lank na die toepassing van die nuwe wetgewing uitgesien is nie. "Die wet maak ook daarvoor voorsiening dat die BGB toesig hou oor en die gehalte van dokumentasie rakende die bestuur van alle gemeenskaplike behuisingskemas beheer, sowel as om nakoming te moniteer en om openbare toegang tot dié dokumentasie te verseker.
"Op die oomblik word bestuursdokumentasie vir verskillende soorte gemeenskaplike skemas deur verskeie liggame gehou en geliasseer, insluitende die Kommissie vir Maatskappye en Intellektuele Eiendom, die Aktekantoor, en sommige plaaslike owerhede. Die dokumente word egter selde gemoniteer of beheer en is in verskeie gevalle sonder magtiging gewysig of selfs verwyder."
Kortom, sê hy, die situasie is chaoties en talle gemeenskaplike skemas word bestuur sonder dat daar ag geslaan word op die vereistes van bestuursdokumente - en hoe gouer die BGB dus 'n sentrale register, wat behoor-lik beheer word, vir dié dokumente opstel, hoe beter.
"Dit sal die liggaam in staat stel om nog een van sy mandate te vervul, naamlik om enige voorgestelde wysiging van bestuursdokumente en bestuursreëls na te gaan en goed te keur, terwyl nakoming gemoniteer kan word. Dit beloof 'n omvattende verbetering in die algehele bestuur van gemeenskaplike skemas."
"Ons voorsien egter nie dat dié heffing buitensporig gaan wees nie," sê Schaefer. "Ons dink dat dit 'n nietige bedrag gaan wees vir eienaars in gemeenskaplike skemas in ruil vir die BGB se beskerming van hul belange."
Hy sê met die vestiging van die BGB-raad 'n paar maande gelede en die aanstelling van mnr. Mthethwa as hoof ombudsman, gaan die Wet na verwagting teen die einde van die lopende boekjaar bekragtig word en dat die BGB teen die einde van volgende jaar ten volle in bedryf gaan wees.
Uitgereik deur die Trafalgar-eiendomsgroep
Read more about: behuising gemeenskaplike eienaars eiendom
Posted on: 08:04 Thu, 20 November 2014